Document ID: 32014R1171

UREDBA KOMISIJE (EU) br. 1171/2014
оd 31. listopada 2014.
o izmjeni i ispravku priloga I., III., VI., IX., XI. i XVII. Direktivi 2007/46/EZ Europskog parlamenta i Vijeća o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila te njihovih prikolica i sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (1), a posebno njezin članak 39. stavak 2.,
budući da:
(1)
Direktivom 2007/46/EZ uspostavlja se usklađeni okvir koji sadržava administrativne odredbe i opće tehničke zahtjeve za sva nova vozila. Na temelju Direktive 2007/46/EZ EZ homologacija cijelog vozila postala je obvezna za sve kategorije vozila, uključujući vozila proizvedena u više faza, u skladu s vremenskim rasporedom iz Priloga XIX.
(2)
Potrebno je dopuniti zahtjeve Priloga XVII. Direktivi 2007/46/EZ o postupku za višestupanjsku EZ homologaciju na taj način da postupak postane potpuno operativan. Potrebno je izmijeniti i priloge I., III. i IX. Direktive 2007/46/EZ kako bi se osigurala povezanost različitih faza izrade vozila proizvedenog u više faza.
(3)
Uredbom (EZ) br. 661/2009 Europskog parlamenta i Vijeća (2) omogućeno je stavljanje izvan snage nekoliko direktiva i njihova zamjena odgovarajućim uredbama Ekonomskog povjerenstva Ujedinjenih naroda za Europu (UNECE). S obzirom na stavljanje izvan snage većine tih direktiva Uredbom (EZ) br. 661/2009 od 1. studenoga 2014., potrebno je ažurirati odgovarajuće unose u Prilogu VI. Direktivi 2007/46/EZ.
(4)
Primjereno je izmijeniti Prilog IX. Direktivi 2007/46/EZ kako bi se osigurala dosljednost numeriranja različitih modela certifikata o sukladnosti za unose koji se odnose na masu u voznom stanju i stvarnu masu. Osim toga, u Prilogu XI. potrebno je razjasniti da su sustavi naslona za glavu obvezni samo za vozila kategorije M1.
(5)
Direktivu 2007/46/EZ stoga bi trebalo na odgovarajući način izmijeniti.
(6)
Proizvođačima je potrebno omogućiti dovoljno vremena za prilagodbu vozila u skladu s novim zahtjevima postupka višestupanjske homologacije i izmjenu certifikata o sukladnosti u skladu s ovom Uredbom.
(7)
Mjere određene ovom Uredbom u skladu su s mišljenjem Tehničkog odbora za motorna vozila,
DONIJELA JE OVU UREDBU:
Članak 1.
1. Prilozi I., III., VI., IX. i XI. Direktivi 2007/46/EZ mijenjaju se u skladu s Prilogom I. ovoj Uredbi.
2. Prilog XVII. Direktivi 2007/46/EZ zamjenjuje se tekstom u Prilogu II. ovoj Uredbi.
Članak 2.
Homologacije novih vrsta vozila odobravaju se u skladu s Direktivom 2007/46/EZ kako je izmijenjena ovom Uredbom.
Proizvođači trebaju dostaviti certifikate o sukladnosti u skladu s Direktivom 2007/46/EZ kako je izmijenjena ovom Uredbom za sva nova vozila.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2016. Može se primijeniti prije tog dana na zahtjev proizvođača tijelu za homologaciju.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 31. listopada 2014.

Labels: 7
8